b'\n_START_ARTICLE_\n5. gardijska brigada "Sokolovi"\n_START_SECTION_\nRatni put\n_START_PARAGRAPH_\nPripadnici brigade dijelovali su i prije ustrojstava na boji\xc5\xa1tima u Isto\xc4\x8dnoj Slavoniji brane\xc4\x87i Vukovar, Osijek, Vinkovce i druge gradove.\n_START_SECTION_\n1992.\n_START_PARAGRAPH_\nDijelovi brigade vojno djeluju u Slavoniji i Ju\xc5\xbenom boji\xc5\xa1tu. Na po\xc4\x8detku pripadnici brigade bili su slabo prpremljeni i opremljeni. Tek kasnije dobivaju bolju tehni\xc4\x8dku i logisti\xc4\x8dku potporu.\n_START_SECTION_\n1993.\n_START_PARAGRAPH_\nPo\xc4\x8detkom 1993. godine brigada je preseljena u obranu zadarskog zale\xc4\x91a i obranu Zadra. Tijekom obrane Zadra nema ve\xc4\x87ih pomicanja crte, ali "Sokolovi" uspje\xc5\xa1no odbijaju srpske napade i u nekoliko navrata uni\xc5\xa1tavaju uba\xc4\x8dene neprijateljske izvidnike i diverzante. Sudjeluju u Operaciji Maslenica. Krajem 1993. godine "Sokolovi" su i na Ju\xc5\xbenom boji\xc5\xa1tu gdje se potvr\xc4\x91uje, da je 5. gbr sposobna djelovati u svim vremenskim uvjetima i na razli\xc4\x8ditim terenima.\n_START_SECTION_\n1994.\n_START_PARAGRAPH_\nSredinom studenog 1994. godine, brigada je ponovo na crti boji\xc5\xa1nice. Na Ju\xc5\xbeno boji\xc5\xa1te odlazi najprije oja\xc4\x8dana pje\xc5\xa1a\xc4\x8dka bojna da bi po\xc4\x8detkom prosinca brigada na ovoj boji\xc5\xa1nici bila u punom sastavu. Uz zajedni\xc4\x8dko sudjelovanje s drugim postrojbama posti\xc5\xbeu se izvrsni rezultati.\n_START_SECTION_\n1995.\n_START_PARAGRAPH_\n1. svibnja 1995. godine dio postrojbe je na izvr\xc5\xa1enju bojeve zada\xc4\x87e u osloba\xc4\x91anju Zapadne Slavonije u Operaciji Bljesak. Djeluju\xc4\x87i sa dvije pje\xc5\xa1a\xc4\x8dke bojne i dva tenkovska voda, brigada na smjeru udara od rijeke Save do autoceste, posti\xc5\xbee odli\xc4\x8dne rezultate. U\xc4\x8dinkovitim djelovanjem u svega 30 sati, oslobo\xc4\x91ena su sela Gorice, Dubovac, Novi Varo\xc5\xa1 i Stara Gradi\xc5\xa1ka te sela uz Savu, Donji i Gornji Varo\xc5\xa1. U\xc4\x8dinkovitim i koordiniranim djelovanjem neprijatelju su naneseni veliki gubici u ljudstvu i tehnici. "Sokolovi" su ovladavanjem komunikacije Oku\xc4\x8dani - Stara Gradi\xc5\xa1ka stvorili sve pretpostavke za brzi slom tzv. "18. korpusa paravojske odmetnutih Srba". U akciji "Bljesak" 5. gbr. zarobila je ve\xc4\x87e koli\xc4\x8dine neprijateljske tehnike, streljiva i minsko eksplozivnih sredstava. Za odmor nakon pobjede, "Sokolovi" nisu imali vremena, jer su odmah iza\xc5\xa1li na crtu boji\xc5\xa1nice u Isto\xc4\x8dnoj Slavoniji brane\xc4\x87i Hrvatsku od agresorskog napadaja i mogu\xc4\x87e osvete zbog velikog poraza u Zapadnoj Slavoniji._NEWLINE_Tako\xc4\x91er je djelovala i na istoku za vrijeme Oluje i to pripadnici 4 bojne 5g.br. \xc5\xa1tite\xc4\x87i mogu\xc4\x87i proboj neprijatelja preko Nijemaca i Komletinaca. Tada je ista postrojba i okolna sela bila izlo\xc5\xbeena \xc5\xbeestokom artiljerijskom i minobaca\xc4\x8dkom napadu  sa Srpske strane iz \xc5\xa0ida i okolnih okupiranih djelova isto\xc4\x8dne Slavonije. Tako da su svojom nazo\xc4\x8dno\xc5\xa1\xc4\x87u pripadnici 4. bojne uvelike pridonijeli o\xc4\x8duvanju tada\xc5\xa1nje linije i mogu\xc4\x87eg neprijateljskog proboja.\n_START_SECTION_\nGubici\n_START_PARAGRAPH_\nTijekom Domovinskog rata 77 pripadnika 5. gardijske brigade je poginulo, a oko 300 pripadnika je bilo ranjeno.\n_START_SECTION_\nPoslije rata\n_START_PARAGRAPH_\nPoslije rata, brigada je 28. velja\xc4\x8de  2003., zajedno s "Kunama", pripojena novoustrojenoj 3. gardijskoj brigadi i od tada je prestala postojati. Danas u sastavu Gardijske oklopno-mehanizirane brigade djeluje 1. mehanizirana bojna "Sokolovi".'